王炎
送朱大卿归龙舒
觚棱挂晓日，浮鹢违都城。
今代朱伯厚，勇去投簪缨。
津津眉睫间，不见离别情。
问之何能尔，内重外物轻。
声利诱一世，漏尽犹夜行。
岂不厌逐逐，无由息营营。
若人著眼高，不受世网缨。
奋身许国久，艰险亦饱更。
乘传上蚕丛，拥旄到龙廷。
中朝豹尾班，讵可欠老成。
一旦念丘园，拂衣即遐征。
君相虽贪贤，欲留终不能。
班以内阁奥，秩之閒馆清。
皖山插天翠，淮水到海平。
婆娑山水间，可筑半隐亭。
鸡豚入新社，鸥鹭寻旧盟。
收身谢危机，至此全修名。
嗟我为糊口，偃蹇侵颓龄。
仰羡冥鸿高，俯惭晓猿惊。
青山不负约，行矣谋归耕。